Shimo-Kitazawa

Shimo-Kitazawa (, ’Ala-Kitazawa’) on Tokion alue ja kaupunginosa Setagayan erillisalueella. Se sijaitsee Setagayan koillisosassa Shibuyan aluekeskuksen länsipuolella. Shimo-Kitazawan risteysaseman ympäristö tunnetaan trendikkäänä liikealueena, jonne on keskittynyt erilaisia alakulttuureita, teattereita ja konserttipaikkoja, vintage-liikkeitä ja kahviloita. Liikealueen ympärillä on rauhallisia asuinalueita. Shimo-Kitazawa tunnetaan paikallisesti lempinimellä "Shimokita". Setagayan erillisalueen kaupunginosajaossa alue kuuluu virallisesti Kitazawan kaupunginosaan (北沢).
Kitazawan kaupunginosan pinta-ala on 0,98 neliökilometriä, ja se jakautuu viiteen osa-alueeseen, jotka on numeroitu Kitazawa 1-chōme–Kitazawa 5-chōme. Niissä on yhteensä 18 447 asukasta (tammikuussa 2025). Kaupunginosan väestötiheys on siten noin 18 800 asukasta neliökilometrillä.
Historia.
Ennen liittämistään Tokioon Kitazawan seutu kuului Ebaran piirikuntaan. Se jakaantui Edo-kaudella 1600-luvulla Kami-Kitazawan ja Shimo-Kitazawan kyliin. Alue oli maaseutua 1900-luvun alkupuolelle saakka, mutta se alkoi kaupungistua nopeasti rautatien rakentamisen ja vuoden 1923 suuren Kantōn maanjäristyksen jälkeen, kun väkeä muutti Tokion tuhoutuneilta keskusta-alueilta esikaupunkeihin.
Toisen maailmansodan jälkeen Kitazawa nousi yhdysvaltalaisten sotilaiden suosioon liike- ja asuinalueena. Sittemmin kaupunginosaan muutti paljon opiskelijoita ja luovien alojen työntekijöitä osin edullisten vuokrien ansiosta. 1970–1980-luvulla alue sai maineen vaihtoehtokulttuurin keskuksena.
Vuonna 2019 valmistui rakennushanke, jossa Odakyū-rautateiden Odawara-linjalle rakennettiin lisäraiteet yli 10 kilometrin pituiselle osuudelle ja noin 1,6 kilometriä rautatietä siirrettiin Shimo-Kitazawan alueella maan alle. Hanke mahdollisti junavuorojen lisäämisen ja lisärakentamisen rautatieltä vapautuneelle alueelle. Odakyū-yhtiö on toteuttanut Shimo-Kitazawaan tälle pitkänomaiselle tontille erityyppisiä rakennushankkeita, joiden tavoitteena on ollut sopeutua kaupunginosan aiempaan luonteeseen ja pienimittakaavaiseen kaupunkirakenteeseen.
Kaupunkikuva ja rakennukset.
Kitazawan kaupunginosa sijaitsee Setagayan itäosassa Shibuyan länsipuolella. Shimo-Kitazawan asema liikealueineen on Kitazawan eteläreunalla. Liikealueen ympäristössä on hiljaisia asuinkortteleita. Alueella on epäsäännöllinen, kapea katuverkko, joka on peräisin aiemman maaseutukylän rakenteesta. Kitazawan naapurikaupunginosia ovat lännessä Ōhara ja Daita; etelässä Daizawa; idässä Meguron erillisalueen Komaba sekä Shibuyan erillisalueen Uehara ja Ōyamachō; pohjoisessa Shibuyan Hatagaya ja Sasazuka.
Shimo-Kitazawa tunnetaan rentona ja boheemina liikealueena, jonne on keskittynyt vaihtoehto- ja nuorisokulttuurin tapahtumapaikkoja, kuten elävän musiikin, teatterin ja komedian tiloja. Esimerkiksi monien uusien bändien esiintymispaikkana on toiminut Shimokitazawa Three -klubi. Teatteritoiminta on keskittynyt etenkin näyttelijä Kazuo Hondan vuonna 1982 perustaman Honda-teatterin ympärille; muita pienempiä teattereja ovat Tōen Parāta ja The Suzunari, jonka pohjakerroksessa on kapea kujanne täynnä baareja ("yokochō"). Alueella on myös paljon levy- ja kirjakauppoja sekä vintagevaatteita ja antiikkia myyviä liikkeitä. Lisäksi Shimo-Kitazawa tunnetaan kahvilakulttuuristaan: kaupunginosassa on lukuisia erityyppisiä erityiskahveja tarjoavia kahviloita ja baareja.
Sen jälkeen, kun Odakyū-linja siirrettiin Shimo-Kitazawan alueella maan alle, Shimo-Kitazawan aseman ympäristöön ja rautatieltä vapautuneelle alueelle on rakennettu erityyppisiä kaupunkikehityshankkeita. Niihin kuuluvat esimerkiksi ostos- ja monitoimikeskus Mikan Shimokita aseman vierustalla ja Reload-kauppakeskus entisen Odakyū-linjan alueella.
Liikenne.
Shimo-Kitazawaa palvelevat Odakyū-rautatieyhtiön Odawara-linja, joka pysähtyy Shimo-Kitazawan risteysasemalla ja Higashi-Kitazawan asemalla kaupunginosan itärajalla, ja Keiō-rautateiden Inokashira-linja, joka pysähtyy Shimo-Kitazawan lisäksi Ikenouen asemalla kaupunginosan kaakkoispuolella.
Shimo-Kitazawan keskustan alueella ei kulje valtakatuja. Pohjoisessa kaupunginosan läpi kulkee itä–länsisuuntainen pääkatu Inokashira-dōri eli Tokion prefektuurintie 413. Idässä kaupunginosa rajautuu pohjois–eteläsuuntaiseen Nakano-dōri-katuun eli Tokion prefektuurintiehen 420.